google/wiki40b huggingface dataset:
Stortingsvalget 1862

Valgordning

I hvert prestegjeld hadde sognepresten ansvar for å holde valgting som utpekte valgmenn. Sognepresten hadde også ansvaret for å vite hvem som var kvalifisert for stemmerett. Valgmennene møttes til valgmannsting. På landet hadde hvert av de atten amtene valgmannsting, og utpekte fire eller fem av 74 stortingsrepresentanter. Kjøpstedenes valgmannsting utpekte én, to eller fire av 37 stortingsrepresentanter. Dette var første stortingsvalg at antallet representanter var fastsatt etter en grunnlovsendring i 1859, den såkalte «bondeparagrafen», og første gang at ett valgmannsting utpekte så mange som fem stortingsrepresentanter. Tidligere hadde valgmennene utpekt et proporsjonalt utvalg seg imellom til maksimalt fire representanter, men antallet valgmenn var blitt for stort.
Kvalifisert for stemmerett var menn over 25 år med eiendom av en viss størrelse. I tillegg var embedsmenn og rettighetsmenn i Finnmark kvalifisert. For å være stemmeberettiget måtte de i tillegg avlegge ed til grunnloven ved innføring i manntall. Allmenn stemmerett for menn ble innført i 1898. Kvinner hadde ikke stemmerett.
Vardø og Gjøvik valgte for første gang som kjøpstad og ikke som landdistrikt.
121 807 menn var stemmerettskvalifisert, 78 830 hadde stemmerett. Av disse stemte 35 148. 373 valgting i landdistriktene utpekte totalt 905 valgmenn. 37 valgting i byene utpekte totalt 207 valgmenn. Valgmannstingene ble holdt i perioden 4. februar 1862 til 4. juli 1862.

Politikk

I det 6. overordentlige storting ble skandinavismen satt på prøve. Stortinget bifalt militær støtte til Danmark i Andre slesvigske krig, men på betingelse av at England også gikk inn i krigen. Dette ble senere, av blant andre Henrik Ibsen, framstilt som en feig avgjørelse.

Resultater

Valgmennene kunne stemme på hver enkelt stortingsplass i sitt valgmannsting. Kandidatene måtte tilhøre valgkretsen, og kunne ikke stemme på seg selv.
Coloradia doris

Utseende

Middelsstore (vingespenn 60-80 millimeter), grå påfuglspinnere. Forvingene er gråspraglete uten påfallende tegninger. Bakvingene har vanligvis et anstrøk av rosa.

Levevis

Hos denne slekten lever larvene helst på trær i furuslekten (Pinus), men de kan også forekomme på løvtrær. Larvene lever gjerne selskapelig, i alle fall som unge. Som andre påfuglspinnere har de voksne reduserte mundeler, og de tar ikke næring til seg. Noen flyr om natten, andre om dagen.

Neslehår

Larvene, til dels også de voksne sommerfuglene, er kledt med neslehår. Disse frigjør gift om man kommer i kontakt med dem og kan utløse hudirritasjon, av og til også mer alvorlige komplikasjoner. Larvene sitter gjerne i tette samlinger på trestammer, og er nokså godt kamuflert, slik at man uaktsomt lett kan komme i kontakt med dem.
Tross neslehårene har larver av Coloradia pandora blitt samlet inn til mat av paiute-stammen i USA. Larvene må gjennom en omfattende behandling før de kan spises.

Utbredelse

Arten finnes i USA.
Dmitrij Donskoj

Tidlig styre

Dmitrij Ivanovitsj besteg tronen i Fyrstedømmet Moskva da han var 9 år gammel. Så lenge han var mindreårig ble var det metropolitt Aleksij av Moskva som var den faktiske regenten. I 1360 ble den høyeste verdighet blant russiske fyrster, den av Storfyrste av Vladimir, overført av en khan av Den gylne horde til Dmitrij Konstantinovitsj av Nizjnij Novgorod. I 1363, etter at den fyrsten var blitt avsatt, ble Dmitrij Ivanovitsj endelig kronet i Vladimir. Tre år senere sluttet han fred med Dmitrij Konstantinovitsj, og giftet seg med hans datter Jevdokija. I 1376 herjet deres forende armeer Volga Bulgaria.
Den viktigste hendelsen i de tidlige årene av Dmitrijs styre var byggingen av den første kreml av stein i Moskva, som ble fullført i 1367. Den nye festningen gjorde det mulig for byen å motstå to beleiringer av Algirdas av Litauen, i 1368 og 1370. I 1375 klarte Dmitrij å bilegge konflikten med Tver i sin favør. Andre fyrster i det nordlige Russland anerkjente også hans autoritet og bidro med sine styrker til hans nært forestående strid mot Horden. Ved slutten av sitt styre hadde Dmitrij Donskoj mer enn fordoblet territoriet til Fyrstedømmet Moskva.

Striden mot Horden

Dmitrijs tredveårige styre så begynnelsen på slutten for mongolenes dominans over deler av området som utgjør dagens Russland. Den gylne horde var sterkt svekket av borgerkrig og dynastisk rivalisering. Dmitrij benyttet seg av dette opphøret av mongolsk autoritet til åpeny å utfordre tatarene.
While he kept the Khan's patent to collect taxes for all of Russia, Dmitri is also famous for leading the first Russian military victory over the Mongols.
Mamai, en mongolsk general som også hevdet rett til tronen, prøvde å straffe Dmitrij for hans forsøk på å øke sin makt. I 1378 sendte Mamai en mongolarme, men den ble beseiret av Dmitrijs styrker. To år senere førte Mamai personlig en stor styrke mot Moskva. Dmitrij Ivanovitsj møtte og beseiret Mamais hær i Slaget ved Kulikovo.
Den beseirede Mamai ble raskt kastet av tronen av en rivaliserende general, Tokhtamysj. Han gjenopprettet mongolenes styre over deler av Russland og overkjørte Moskva for Dmitrijs motstand mot Mamai. Dmitrij sverget imidlertid sin lojalitet til Tokhtamysj og til den Gyldne horde og ble gjeninnsatt som mongolenes fremste skatteinnkrever og som Storfyrste av Vladimir. Ved sin død i 1389 ble Dmitrij den første storfyrsten som lot sine titler gå i arv til sin sønn Vasilij uten å konsultere Khanen.
Big Bad Love

Big Bad Love er en amerikansk dramafilm fra 2001 regissert av Arliss Howard som også skrev manuset sammen med sin bror James Howard. Manuset er basert på en samling små noveller av Larry Brown. Den ble innspilt i Mississippi og forteller en historie fra livet til en alkoholisert Vietnam-veteran Leon Barlow (spilt av Arliss Howard), som sliter med sine forfatterplaner, og hans kone (spilt av Debra Winger). 
Lydsporet til filmen inneholder musikk av Tom Verlaine, the Kronos Quartet, og R.L. Burnside.
Kolanordmenn

Historie

I 1860 bevilget den russiske tsaren tillatelse til norske bosetninger på Kola. Rundt 1870 dro flere norske familier fra Finnmark til Kolakysten, lokket av en fremtid med fiske og handelsprivilegier som ble gitt dem av russiske myndigheter. De fleste bosatte seg i Tsip-Navolok (russisk: Цыпнаволок) på østsiden av Fiskerhalvøya, like sydøst for Varangerhalvøya i Finnmark. Andre bosatte seg i Vajdaguba (russisk: Вайдагуба) på nordvestsiden av halvøya, på Kapp Nemetskij (russisk: мыс Немецкий), mens atter andre befolket Kildin. Det utviklet seg et levende norsk samfunn på halvøya med nær kontakt til hjemlandet, spesielt med Vardø. Selv om noen av nybyggerne returnerte til Norge etter den russiske revolusjonen i 1917, forble de fleste i Tsip-Navolok. Også etter revolusjonen flyttet også ytterligere noen finnmarkinger som sympatiserte med kommunismen hit.

Sovjettiden

I 1930 ble de norske fiskerne tvunget inn i arbeidskollektivet Polarstjernen (russisk: Poljarnaja Zvezda). Stalins forfølgelser i og etter 1936 rammet det lille norske samfunnet sterkt. Flere nordmenn ble skutt etter tvangsrettssaker eller sultet til døde i Sovjetunionens Gulagleire. Noen ble også anklaget, dømt og henrettet for å ha snakket norsk. 23. juni 1940 beordret Lavrentij Berija fra NKVD at Murmansk oblast (region), som omfatter hele Kolahalvøya, skulle renses for «utenlandske nasjonaliteter». Alle norske innbyggere ble da tvangsflyttet fra Kolahalvøya til Karelsk-Finsk SSR. De ble imidlertid ikke der lenge, de måtte flytte på grunn av den finske fortsettelseskrigen i 1941. Våren 1942 døde mange av nordmennene av sult og underernæring. Til tross for at mange nordmenn hadde kjempet hardt i Sovjet-hæren under den andre verdenskrig, fikk de ikke returnere til sine hjem på Kola etter krigen. De ble også nektet enhver realistisk sjanse til å nære sine kulturelle røtter, og det norske språket ble gradvis glemt.

Etter Sovjetunionens fall

Først etter 1990 våget mange av kolanordmennene igjen å betone sin bakgrunn. Kun få av dem hadde vært i stand til å beholde det norske språket sitt, en foreldet Vardø-dialekt. De fikk medieoppmerksomhet og det ble kjempet for at kolanordmenn og deres etterkommere skulle få norsk statsborgerskap. Noen av dem har emigrert tilbake til Norge.
Beagle (programvare)

Beagle er et søkesystem for Linux og andre Unix-liknende systemer, som gjør det mulig å søke gjennom dokumenter, chatelogger, e-post og kontaktlister. Programmet er ikke lenger aktivt utviklet.
Beagle vokste frem av Dashboard, en tidlig mono-basert applikasjon for søking og presentasjon av brukbar informasjon om en datamaskin. Den var skrevet i C# ved å bruke mono og en portering av Lucene til C#. Beagle inkluderer et Gtk#-basert brukergrensesnitt, og er integreret med Galago for presence information.
Elveng

Elveng er ei bygd i Bjugn kommune i Trøndelag. Den ligger sør for Breiåa (Storelva) i Teksdalsvassdraget, rundt 15 kilometer øst for kommunesenteret Botngård. Elveng ble ryddet og dyrket på midten av 1930-tallet i regi av bureisningsselskapet Ny Jord, og bygda ble derfor lokalt ofte kalt Nyjord eller "NyJorda" av lokalbefolkningen. Fylkesvei 710 går gjennom bygda.

Næringsliv

Elveng er preget som jord og skogbruksbygd med melk og kjøttproduksjon av storfe og småfe. Bjugn Bilopphuggeri holder stand her.

Friluftsliv

Nordelva har sin passasje rennende gjennom grensen til Rissa kommune. Det er også store jaktmuligheter på småvilt og storvilt. Gjøljavatnet er den største innsjøen for stedet.

Historie

Nyjord har en lang historie tilknyttet Fosenhalvøya. Mektige Fru Inger av Austrått hadde landområder her som ble senere skilt ut ved salg på midten av 1800 tallet. 
Storgodset Varghiet Skoger har sitt hovedsete i denne lille bygdegrenda. Skogselskapet disponerer 55 000 dekar jord til disposisjon.
Historien til gården strekker seg fra år 1349 fra svartedauen til den er registrert med bosetting i 1625. Selskapet Jacob Digre i Trondheim kjøpte eiendommen Varghiet med tilhørende skog i 1869 og drev den til 1933 da de solgte bruket til neste generasjon. Grøtan Sagbruk AS under Varghiet som ble oppløst i 1993 hadde i perioden 1932 til 1936, Johan Richter som forstkandidat, senere industriutvikler for Orkla Skogindustri.
Under den annen verdenskrig var stedet Elveng med bosetting en redningsplass for mange rømte fanger fra Austråttleiren på Ørlandet. På flere gårder her fikk de god hjelp, både med mat og klær og nødvendig medisinsk behandling. Disse var Leonard Lilleli, Gunnhild og Peder Øyan på bureisningsfeltet, Reidar Rødsjø, Helge Gjølga mm.
Torsengsetra er eneste gjenværende husmannsplassen som er bevart i Bjugn kommune og som har regional kulturhistorisk verdi.
Reichskommissariat Norwegen

Forholdet til NS og Quisling-administrasjonen

Forholdet mellom Reichskommissariat og Nasjonal Samling (NS) ble aldri spesielt godt. På tross av dette støttet Reichskommissariat NS økonomisk fra mai 1940. Samme høst opprettet Reichskommissariat spesialavdelingen Einsatzstab Wegener – med navn etter lederen Paul Wegener – for å overvåke, finansiere og assistere Nasjonal Samling. Wegener satte sine folk i alle deler av NS-organisasjonen, og sørget også for å ettergå medlemsregisteret. Einsatzstab Wegener fant raskt ut at medlemstallene på «ca. 15 000» som Quisling hadde forelagt Hitler var oppblåste, og anslo det reelle medlemstallet til 1500.
Etter statsakten i 1942 gikk lovgivende makt formelt over til Vidkun Quisling og hans statsråder. Quisling var imidlertid pålagt å følge Terbovens befalinger. Reichskommissariat fortsatte også i praksis å blande seg inn i den norske statsforvaltningens arbeid, særlig på grunn av passiv motstand mot nyordningen blant norske statstjenestemenn.
Grevie och Beden

Grevie och Beden var et tettsted i Staffanstorp kommune i Skåne län i Sverige. I 2010 hadde tettstedet 241 innbyggere.
Axel Berg (arkitekt)

Biografi

Axel Berg var sønn av vektfabrikant, kaptein i Københavns Brannkorps Vilhelm Julius Berg og Caroline Frederikke Albine Bruun. Han kom som 16-årig i tømrerlære, men allerede året etter (1873) begynte han på arkitektstudier. Han avsluttet Polyteknisk Læreanstalt i 1877 og Det Kongelige Danske Kunstakademi i desember 1880. Han var en del av den siste generasjon av arkitekter innen historismen, som fritt imiterte eller bearbeidet forskjellige historiske stilarter. Men han var ikke svoren tilhenger av en enkelt stilart som noen av hans samtidige. Allikevel er det ofte barokken og rokokkoen, som var hans utgangspunkt.
Hans første større oppgave var en nesten fullstendig fornyelse av hovedbygningen på godset Bregentved, som ble premiert med C.F. Hansen-medaljen i 1893. Neuhausens pris hadde han fått i 1885 og i 1910 fikk han Eckersbergmedaljen. Men ut over herregårdene var det også en rekke banker og kontorbygninger blant hans verk. Axel Berg var en ansett og respektert arkitekt i sin samtid, blant annet var han C.F. Tietgens foretrukne arkitekt, og mottok på den måten flere tillitsverv.
Axel Berg var formann for Akademisk Arkitektforening 1902–04 og 1907–09. Han ble æresmedlem av foreningen i 1924. Han var medlem av komiteen vedrørende konkurransen om Christiansborg slott i 1904, Kultusministeriets konsulent i saker vedrørende oppvarming av kirker 1894 til 1923 og medlem av Det Kongelige Danske Kunstakademis plenum 1911. Han var også Ridder av Dannebrog.
Berg tok initiativet til opprettelsen av Akademisk Arkitektforenings Understøttelsesfond, som han kontinuerlig ytte et stort arbeide for og ga betydelig økonomisk støtte.
Han deltok i utstillinger på Charlottenborg i 1885, 1905, 1910 og 1930 (minneutstilling), i Den Nordiske Industri-, Landbrugs- og Kunstudstilling i Kjøbenhavn 1888 og Rådhusutstillingen i 1901. Han stilte også ut i Berlin 1910-11.
Axel Berg giftet seg aldri og er begravd på Vestre kirkegård.
Inspektør Scott på farten

Inspektør Scott på farten er tittelen på fire norske kriminalhørespillserier som ble sendt på NRK radio i 1960, 1961 og 1970. Hørespillseriene handler om inspektør Scott og overkonstabel Bingham fra Scotland Yard i deres jakt på å oppklare forbrytelser. Hver episode er en selvstendig og avsluttet fortelling. Rollen som Scott spilles av Ola Isene. Regi og oversettelse var ved Paul Skoe, mens Bjarne Amdahl skrev musikken.
Hørespillet har britisk opphav og ble skapt av John P. Wynn. Den britiske versjonen ble sendt på BBC Light Programme i perioden 1957–1963 under tittelen Inspector Scott Investigates. Deryck Guyler har rollen som inspektør Scott i de britiske seriene, mens Brian Hayes har rollen som overkonstabel Bingham.

Handling

En forbrytelse ble begått. Inspektør Scott og hans assistent, overkonstabel Bingham avhørte to eller tre mistenkte. Så mens musikken spilte, var det en pause slik at lytterne kunne bestemme seg for hvem som hadde begått ugjerningen før den endelige avsløringen kom.
Hobøl prestegård

Hobøl prestegård ligger like ved Hobøl kirke. Slik har det vært siden middelalderen.
Hovedbygningen ble oppført mens Lars Rasch var sogneprest, etter en brann i 1731. Østre del sies å være fra 1822, idet denne delen ble gjenoppbygget. Like sørøst for hovedbygningen står forpakterboligen fra 1905, og sør for denne står et lysthus fra 1800-tallet.
Hovedbygning og lysthus ble fredet i 1991. Hageanlegget ved prestegården ble restaurert til kirkens 800-årsjubileum i 1995. I 2013 fikk Opplysningsvesenets fond Hobøl kommunes byggeskikkpris for rehabilitering av forpakterboligen. Prestegården er regnet for å ha høy kirkelig kulturverdi.
Aphysoneura

Utseende

Middelsstore, kontrastrikt fargede sommerfugler med litt flikete vinger. I felt ligner de mye på hvitvinger (Pieridae). Oversiden er hvit med svarte tegninger langs vingekantene. Undersiden er kontrastrikt tegnet i brunsvart, brunt og gulhvitt, med én øyeflekk ved spissen av forvingen og tre litt uregelmessige øyeflekker på bakvingen.

Levevis

Disse sommerfuglene er raske flygere som ofte flyr ganske høyt. Voksne sommerfugler kan finnes året rundt.

Utbredelse

Slekten er utbredt i Afrika, fra Nigeria og Kenya i nord til Zimbabwe i sør.
Davy Claude Angan

Karriere i Norge

Den 1. august 2008 ble det klart at Lyn hadde hentet Davy Claude Angan fra moderklubben ES Bingerville i Elfenbenskysten sammen med Juan Ceron som erstattere for Odion Ighalo og Jo Inge Berget, som ble kjøpt av Udinese for 24 millioner kroner. Angan spilte to kamper for klubben i 2008 sesongen med et cupmål men slo ikke helt igjennom. I 2009 sesongen var Lyn sterkt preget av dårlig økonomi, noe som førte til sterke nedkuttinger, Angan spilte 21 kamper, og scoret 6 mål. Lyn rykket ned i 2009 sesongen og var tvunget til å selge det de hadde av spillere.
1. januar 2010 meldte Angan overgang til den nyopprykkede klubben Hønefoss. Angan spilte fast på Hønefoss i 2010-sesongen. Han spilte 28 kamper og scoret 6 mål. Hønefoss BK rykket ned fra Tippeligaen denne sesongen, og var også nødt til å selge spillere.
I 2011 vendte Manchester United-legenden Ole Gunnar Solskjær hjem til Molde som manager for Molde FK. Hans tre første kjøp som Molde-trener var Magnus Wolff Eikrem, Joshua Gatt og Angan. 12. januar 2011 ble Angan presentert som spiller for klubben. Han ble kjøpt fra Hønefoss for om lag 4 millioner kroner.I 2011-sesongen spilte Angan mer eller mindre fast på Moldes lag.
Jesu brødre og søstre

Jesu brødre og søstre er en personkrets som nevnes i Det nye testamente.

Biologiske fullsøsken eller annen tilknytning til Jesus?

Katolikker og ortodokse har fra så tidlig man har kildebelegg fra vært av den overbevisning at ordet bror og søster ikke betyr det man i norsk dagligtale primært ville anta: Biologiske barn av felles foreldre. Men derutover har oppfatningene spriket: Søskenbarn? Nevøer/nieser? Andre nære slektninger? 
Østkirkene, både de ortodokse og de orientalske (pre-khalkedonske), følger kirkehistorikeren Eusebius (230–340) og mener at de var Josefs barn med hans første og avdøde (unevnte) hustru. Den katolske kirke har ikke tatt stilling til det nøyaktige slektskapsforhold (annet enn at de ikke er barn av Jesu mor) og er åpen for andre konstellasjoner, tradisjonelt for at det kan  være fettere og kusiner. Både katolikker og ortodokse er enige om jomfru Marias vedvarende jomfruelighet, og følgelig at hun ikke fødte flere barn etter Jesus. 
Protestantiske reformatorer som Martin Luther, Huldrych Zwingli, Jean Calvin og senere John Wesley støttet også opp om Marias vedvarende jomfruelighet. Men i modernere protestantisme mener man i hovedsak at det må dreie seg om biologiske søsken, barn av Maria. Denne forståelsen har også vært den mest utbredte ved de lutherske teologiske læresteder i Norge.

Detaljer om de enkelte

Teologier og historikere har grunnet meget over de enkeltes nærmere identitet. Alle de fire mannsnavnene går igjen andre steder i Det nye testamente, aldri mere de fire navn samlet, men noen steder to, og en rekke steder enkeltvis. Noen steder er det åpenbart at det dreier seg om forskjellige personer, andre steder er det ikke så åpenbart, og en studie av dette gir en rekke forskjellige tenkelige konstellasjoner. Ikke-kanoniske skrifter fra den tidlige kristne tid inneholder også anførsler, både kristne kilder og ikke-kristne kilder (Josefus, gnostiske kilder). Kirkefedrene, prekenforfattere og legendenedtegnere har utviklet eller utbrodert ytterligere, noen ganger svært spekulativt.
Orange Goblin

Historie

Bandet ga ut en 7" split-EP med Electric Wizard i 1996 på Rise Above Records før de kom med debuten. Bandets tre første utgivelser går under stoner/doom-sjangeren. I 2002 ga de ut albumet Coup de Grace, hvor sounden dreide seg i retning mot punk, mens det fremdeles var flere elementer av doom.
Deres fem første utgivelser ble lansert på Rise Above Records. Rytmegitarist Pete O'Malley forlot bandet i 2004 for å satse på en karriere som artist på egen hånd. Den 16. desember 2005 feiret bandet sitt tiårsjubileum med en konsert på The Underworld i Camden sammen med Scissorfight og Blood Island Raiders. Albumet i 2007, Healing Through Fire, ble utgitt på Mayan/Sanctuary Records. Den 3. september 2008 kunngjorde bandet at de hadde signert med Candlelight Records og jobbet med materiale til et nytt album med foreløpig releasedato satt til september 2009.  Det ble deretter publisert i mai 2009 at "Materialet for den nye plata pågår, og ser veldig lovende ut med grunnlaget på fire eller fem nye sanger allerede på plass. Vi kan også komme med to foreløpige arbeidstitler for to av de nye sangene, Red Tide Rising og Bishop's Wolf". Bandet hadde tidligere annonsert at de hadde utsatt innspillingen av albumet på grunn av "uforutsette omstendigheter" og ba om unnskyldning til fansen samtidig som de forsikret dem om at "det vil være verdt ventetiden". Tolv måneder senere, i mars 2010, uttalte bandet at mens de ikke nødvendigvis aldri kommer til å slippe et nytt album igjen, ville det kommende albumet utsettes i overskuelig fremtid. Bandet annonserte 26. oktober 2011 at de går i studio for å spille inn nytt materiale i august 2011. De ble ferdige i studio september 2011, og A Eulogy for the Damned lansert på Candlelight Records ble utgitt 23. januar 2012.
Crimson Peak

Handling

I etterkant av en familietragedie blir en forfatterspire fanget mellom kjærligheten for barndomsvennen sin og en mystisk outsider. Mens hun prøver å flykte fra spøkelsene fra fortiden, kommer hun til et hus som puster, blør og som har egne minner.
Eidsborg stavkirke

Bygningen

Bare skipet i kirken er bevart. Det gamle koret er revet og kirken er blitt utvidet i øst to ganger.
Eidsborg er en stavbygning, men mangler grunnstokker så veggsvillrammen ligger på en tørrmur med hjørnestavene felt over. Veggplankene står på vanlig måte felt inn i svillene og stavlegjene. Taket blir båret av takverk med sperrer, saksesperrer og hanebjelke. Sperrene er avstivet innbyrdes med krumvokste knær.
Under restaureringsarbeider i 1927 ble malte figurer avdekket i kirken.
Kirken ligger ved 45Fylkesvei 45 nordøst for Dalen.

Sagn

Mange legender er knyttet til denne kirken, og en av dem er at den skal være bygd av underjordiske.
Kong Lavring

Kong Lavring var en folkrockgruppe fra Asker og Oslo, som ble dannet i 1974 av Per Ladegård og Jørn Jensen. Sistnevnte hadde også en fortid i folkrockgruppa Folque. Bandets navn ble hentet fra eventyret om Lillekort.
Musikalsk var gruppen nært beslektet med Folque, og hadde de samme britiske forbildene som dem i band som Fairport Convention, Steeleye Span, og i artister som Bert Jansch, Martin Carthy og Richard Thompson. Repertoaret besto av norske folkeviser og folketoner arrangert for moderne, elektriske instrument, men de gjorde også bruk av tradisjonelle instrument som dulcimer, krumhorn og torader.
Besetningen på den første LP-en var Liv Nelle Solberg (sang, melodika), Jørn Jensen (sang, gitar, dulcimer, mandolin, krumhorn), Per Ladegård (gitar, mandolin, dulcimer), Geir Holmsen (bass) og Arne Hågensen (trommer). Produsent var Ingar Helgesen.
Da Geir Holmsen sluttet for å spille med Chipahua og Jon Eberson, ble han erstattet av Knut Ellevold. I tillegg kom også felespilleren Trond Villa med i en kort periode. Han var kamerat av Jørn Jensen fra Folque, men begge dro til Sverige og ble med i kvartetten Folk och Rackare.
På oppfølgeren Den 2den besto bandet av følgende medlemmer: Marit Jordbræk (sang), Petter Lindstad (trommer), Knut Ellevold (sang, bass), Per Ladegård (sang, gitar, mandolin, dulcimer), Lars Just Nilsen (blokkfløyter) og Tone Halling (sang, el-piano, el-spinett).
Andre som var med på innspilling av Den 2den er; Ann Modin (horn), Werner Johannessen (bassoon), Kirsti Corneliussen (langeleik), Svein Helge Birkeflet (piano) og Trond Villa (fele).